
			«Tot el que fem a la televisió té vocació d’espectacle, sigui el TN o la missa de diumenge.»

			Francesc Escribano, Col·legi de Periodistes, 2008

		

	
		
			Agraïments

			El meu reconeixement a tots els que han facilitat, d’una manera o una altra, la realització d’aquest treball, començant pels mateixos companys de professió aquí entrevistats, als quals he robat un temps preciós, i que es van oferir des d’un primer moment a col·laborar en una iniciativa que no els reportava res més que maldecaps. 

			També a tots els que han facilitat la realització de les entrevistes, als que m’han ajudat amb idees, contactes, temps, paciència, reflexions; als que han escoltat; als que han proposat; als que hi han cregut, i, en especial, a Salvador Sala i els amics i companys de la secció de política de Televisió de Catalunya. També a Esteve Soler, Clara Cabezas, Ignasi Gallart, Joan Garcia, Sílvia Velaure, Ramon Pellicer, Fina Brunet, Ximo Blasco, Montse Tió, Mia de Ribot, Sol Bolós, Uti Fuentes, Jordi Ramos, Rebecca Bosch, Francesc Parellada, Anna Gonzalvo; a Mercè Argila, Alba i Duna d’Armengol, i a Cecília Lacueva i la gent de la UOC. 

		

	
		
			Pròleg

			Devia ser la tardor, o ja l’últim hivern abans del canvi de segle. Res no feia presagiar que, tot just un any després, el món viuria una convulsió en veure en directe, a les televisions de tot el món, l’atac a les Torres Bessones de Nova York.

			Lluny de l’imminent canvi de paradigma mundial que venia, a Televisió de Catalunya elaboràvem el primer –i únic– documental sobre la vida de qui va ser president de la Generalitat a l’exili, el republicà Josep Irla. Era un repte per a tot l’equip, perquè d’Irla, mort feia més de quaranta anys, en quedaven molt poques imatges que en poguessin il·lustrar la vida i ja no vivien gaires personatges que ens la poguessin explicar.

			Va ser per això que, en la preparació del guió, vaig voler assegurar-me sobretot que hi hagués un bon nombre d’entrevistats que donessin una paleta variada d’opinions i dades relacionades amb Irla: el seu biògraf, el professor Roig i Rosich; altres historiadors, com Joan B. Culla; familiars i amics del president, com les nebodes Montserrat i Pepita Irla; l’afillada, Cion Pijoan; la filla de Rovira i Virgili, Teresa Rovira, i polítics coetanis, com Heribert Barrera. Entre ells, destacava la figura pètria de Víctor Torres, el polític republicà de les terres de Lleida, que va ser secretari general de la Presidència de la Generalitat a París amb Josep Irla.

			Torres era, probablement, la font documental més experta d’aquella etapa poc coneguda en què la política catalana va viure els seus pitjors anys. Exiliats i rellepant-se les ferides de la derrota de la guerra, els homes i dones que havien recuperat l’autogovern per a Catalunya als anys trenta, dispersos aleshores a l’estranger, s’esllanguien en trifulgues internes per engrunes de poder.

			Les entrevistes es van fer en un plató dels estudis de TV3 a Sant Joan Despí, amb un primer pla del personatge sobre mig fons negre. A l’altra meitat del fons, de color blanc, hi projectàvem imatges de l’època. No importava la durada. Dins la régie, des d’on es dirigeix el plató, Ricard Belis, el realitzador, seguia amb atenció les preguntes i les respostes que quedaven enregistrades en grans coques de Betacam SP.

			En acabar l’entrevista amb Víctor Torres, Belis em va comentar que era l’entrevista més llarga a què havia assistit en els anys que feia que treballava –i ja en feia uns quants– al programa 30 minuts. Ni me n’havia adonat. En el meu afany per treure-li una frase crítica amb l’actitud de Tarradellas envers el president Irla en els últims moments del mandat, Víctor Torres es va fer fonedís. Igual com un peix que intentava agafar entre les mans, el vell polític lleidatà, habilíssim i astut, s’escapava de totes les preguntes que tocaven aquella relació. No hi havia manera. L’home no volia picar l’ham. Al cap de molta estona de jugar al gat i la rata, Torres va clavar amb força les mans a la cadira on seia aguantant l’interrogatori i, sincer, va dir: «Tu vols que jo et digui que Tarradellas volia ser president fos com fos!», i va acabar donant-me allò que tant havia buscat. Però ho va fer d’una manera tan educada i políticament correcta que semblava la cosa més normal del món que Tarradellas manipulés tot el seu entorn per aconseguir el nomenament en la trobada que els diputats catalans van celebrar a l’exili, a Mèxic, el 1954.

			Aquesta experiència em va convèncer de la teoria que els entrevistats, sobretot els grans professionals de la política, mai no diuen el que vols que diguin, sinó només el que ells volen dir. Recordem el cas de David Frost, presentador famós enfrontat a Richard Nixon. Aquest darrer, quan es va sentir alliberat de qualsevol responsabilitat després d’haver dimitit com a president dels Estats Units arran del cas Watergate, va acabar admetent que havia comès només alguns errors i que havia decebut el país, després d’hores i hores d’entrevista. Malauradament, els polítics actuals han excel·lit en aquesta manera d’actuar i ara qualsevol pregunta es respon sempre segons l’interès del líder, i prou.

			D’entrevistes, n’he fet i n’he vist centenars, i encara ara em pregunto quin és el secret, com es fa per a persuadir un personatge i animar-lo a despullar-se davant una càmera o un micròfon. Reflexionant sobre aquella entrevista i d’altres, vaig creure realment necessari que alguns dels nostres entrevistadors més il·lustres ens expliquessin on rau el secret de l’ofici, com s’ho fan ells per a encarar una entrevista. Per això, per a fer aquest llibre vaig voler entrevistar una quinzena dels millors professionals del país perquè ens expliquessin com afronten la feina de preguntar. La llista es va reduir, perquè alguns dels nostres presentadors i periodistes més reconeguts, com Buenafuente, Évole, Francino i Barceló, no van trobar el moment de participar-hi. Però, tot i això, la selecció que exposo a continuació és el reflex més nítid del que ha donat la ràdio i la televisió del país en els últims quaranta anys. Ells ens donen algunes claus per a entendre el secret de l’entrevista.

			Aquest treball també vol provocar la reflexió. L’star-system periodístic català no és diferent del de la resta de sectors i tendeix a defugir l’escrutini públic. El llibre intenta posar un granet d’arena al sorral actualment escàs de l’experiència professional dels periodistes catalans. Els nord-americans, grans inventors dels mitjans de comunicació massius, han abocat la seva experièn­cia en llibres que són referència a les facultats de Periodisme de tot el país. Professionals com el popular anchor de la CBS Walter Cronkite (Eye on the World i A Reporter’s Life), el clàssic Hugh C. Sherwood (The journalistic interview) o l’arxifamosa Barbara Walters (i el seu èxit de vendes intemporal How to Talk with Practically Anybody about Practically Anything) han explicat els seus secrets, les petites victòries i les grans derrotes de la professió. També ho han fet el britànic Robin Day (Grand Inquisitor), el polonès Ryszard Kapuscinski i la italiana Oriana Fallaci, en premsa escrita, només per esmentar un petit compendi de grans periodistes de la segona meitat del segle xx que ens han fet partícips de la seva experiència professional.

			En el nostre entorn també han destacat grans professionals de l’entrevista. Històricament podem parlar de Gaziel, Xammar, Segarra, Pla, Pàniker o Huertas, i en el món de l’audiovisual modern podem fer-ho de tots els protagonistes que vénen a continuació. Aquests encara desenvolupen una activitat professional intensa i tenen una agenda complicadíssima. És de justícia agrair-los l’esforç que han fet per col·laborar en aquest treball, per al qual han robat un temps preciós a la seva tasca professional. Mitjançant la seva veu, que podrem sentir en la lectura d’aquestes pàgines, descobrirem com afronten l’entrevista audiovisual. Mitjançant el seu currículum descobrirem diferents maneres d’arribar a l’excel·lència comunicativa que tots ells busquen per a mantenir-se en primera línia. Només la manca d’una biografia acurada de cadascun d’ells –més enllà de la referència que podem trobar a la xarxa– ens dificultarà la comprensió total de l’esforç que han hagut de fer per arribar-hi. 

			 

		

	
		
			Introducció

			Tots els manuals de periodisme ens recorden que la feina del reporter és buscar i recollir informació per a poder elaborar les notícies que es publicaran en diaris, ràdios o televisions. I que la font primària, més enllà del background i la documentació que puguem obtenir, es troba en els protagonistes de la notícia, els que l’han viscuda o els que n’han estat testimonis directes. L’única manera d’aconseguir informació per nodrir les nostres cròniques, els nostres programes, és preguntant, aquí i allà, què ha passat. L’entrevista, tant si la fem a peu de carrer, improvisadament, sense temps per a pensar perquè l’actualitat ens ha portat una notícia d’última hora, com si és analítica i en profunditat, ha estat, és i serà la part més important de la feina periodística. 

			Estudiosos com Balsebre, Mateu i Vidal; Martínez Albertos; Quesada; Cantavella, i més recentment Burguet, han elaborat manuals dedicats a l’entrevista que aclareixen les diferents modalitats que podem trobar-nos en el dia a dia laboral. Aquests manuals, que parteixen de l’academicisme i també, en part, de l’experiència professional, proposen classificacions coincidents, que només es diferencien per certs matisos. En essència, categoritzen l’entrevista en tres modalitats: informatives, interpretatives i de personatge. És una organització basada en el classicisme periodístic dels anys cinquanta i seixanta del segle passat, que amb prou feines varia –amb l’excepció de Burguet. Es tracta d’una classificació que se centra sobretot en la premsa escrita i que s’adapta a la ràdio i la televisió, però sense fer-ne una revisió posterior que actualitzi el gènere de l’entrevista a l’audiovisual actual.

			Les narracions dels entrevistadors que aquí es recullen, la seva experiència, passa per pràcticament tots els subgèneres d’entrevista que ja han estat estudiats. En aquesta compilació els podria haver dividit segons els tipus de programes i els subgèneres. O també hi podria haver aplicat una organització temàtica, segons les característiques dels entrevistadors o segons la seva especialitat, tot i que això resultaria excessivament reduccionista, perquè intentaria encabir en un sol apartat personalitats tan diverses com les aquí representades. Pràcticament tots han fet de tot. A més, els mateixos entrevistats es neguen a ser etiquetats en un sentit o en un altre. Manuel Fuentes, per exemple –potser l’exemple més evident–, ha fet tota mena de programes d’entrevistes en mitjans públics i privats, de ràdio i de televisió, de matí, de nit i de matinada, i no li agrada gens que el recordin per les seves entrevistes més incisives a Catalunya Ràdio. La veritat és que se’l podria incloure en qualsevol de les seccions proposades a continuació. Risto Mejide, allunyat ja d’Operación triunfo, no voldria aparèixer en un apartat dedicat als entrevistadors agressius. Antoni Bassas ha fet ràdio, televisió i premsa, i també penja les entrevistes audiovisuals al web del diari. Joaquim Maria Puyal es dedica bàsicament al futbol, però ha fet hores i hores de programes televisius en què l’entrevista era la peça fonamental del producte. Júlia Otero, a la tele o a la ràdio?, tarda o nit? O Mònica Terribas... Quina Mònica Terribas, la de La nit al dia o la d’El matí? Es pot diferenciar entre el Josep Cuní de la ràdio del de la televisió pública? I del de la privada? Com es poden classificar totes aquestes variables? 

			La reinvenció constant dels programes de l’anomenada neotelevisió i també de la ràdio obliga a modificar formats i a afegir elements estètics o de continguts que facin més atractiu el producte, cosa que fa que resulti molt difícil elaborar una classificació actualitzada. És per això que he optat per la divisió que des de fa uns anys s’ha proposat per a categoritzar els talk shows nord-americans (de matí, vespre i mitjanit), fent-ne una adaptació als horaris d’aquí i als objectius que busca l’entrevista, segons el format dels programes.

			 

		

	
		
			Capítol I

			L’entrevista en els matinals

			La televisió és un mitjà d’expressió i transmissió cultural modern amb tan sols un centenar d’anys d’història. Des d’aquest punt de vista, les investigacions que l’estudien estan a les beceroles. Altres representacions artístiques o comunicatives són tan antigues com la humanitat: es van iniciar en la prehistòria i han evolucionat de maneres molt diverses, amb corrents i estils de tota mena, que els historiadors més antics ja van estudiar i categoritzar. 

			La televisió no va arribar de manera regular a Catalunya fins a l’octubre del 1956, per mitjà de TVE, amb tres hores diàries de programació –des de les nou del vespre fins a mitjanit– que es van anar ampliant progressivament. A Barcelona, els estudis de Montjuïc van començar a produir programes l’any 1959. Aquell estiu, Club Miramar, presentat pel polifacètic galant Mario Cabré, va ser el primer programa d’incloure entrevistes a Televisió Espanyola. Posteriorment Estudio abierto (1970-1975), amb José María Íñigo, va introduir amb gran èxit el talk show d’estil nord-americà. Des d’aleshores, i amb el referent d’A fondo (1976-1981), l’històric television talk que conduïa Joaquín Soler Serrano, fet a imatge i semblança de l’Apostrophes de Bernard Pivot de la cadena francesa Antenne 2, l’entrevista ha estat un ingredient indispensable de l’espectacle televisiu i de l’entreteniment, també radiofònic. 

			Com pràcticament tot en el món audiovisual del segle xx, l’entrevista la va introduir la televisió nord-americana. Els precursors del començament dels anys cinquanta probablement no eren prou conscients que, durant la dècada posterior, i sobretot a partir dels anys setanta, els talk shows, i el subgènere més exitós, el late-night, es convertirien en el pal de paller de la graella televisiva. El 1969, en el moment del boom del gènere, als Estats Units se’n van estrenar una vintena en les diverses estacions del país. Des d’aquella dècada, els programes d’entrevistes inunden les pantalles. N’hi ha de matí, de tarda i de nit. D’alguns en diuen chat shows, perquè semblen converses informals amb tota mena de convidats; d’altres, trash shows, la ‘televisió porqueria’, i dels més seriosos, television talks, tal com hem apuntat abans, i news talks, per esmentar només alguns subgèneres. Durant molt de temps, cap d’aquests productes no es va considerar digne de ser classificat. Encara se’ls donava molt poca importància. Fins al punt que els primers programes de Jack Paar, segons els estudiosos l’inventor del format que encara avui perdura, es van vendre al reciclatge per noranta dòlars la bobina. I els programes dels primers deu anys de Johnny Carson es van esborrar dels arxius de l’NBC. Només amb el canvi de segle aquests programes i els seus presentadors han començat a ser reconeguts per la influència que han exercit en la cultura americana i el seu desenvolupament.

			Aquell menyspreu inicial podria ser a causa, en part, del fet que molts dels grans presentadors nord-americans (els hosts) no són periodistes formats a les grans facultats de Comunicació del país. Són comediants, actors, conductors o, en el millor dels casos, comunicadors. Estan envoltats per un gran equip televisiu (més de cinquanta persones de la productora de Johnny Carson treballaven per al xou, a banda dels operadors de càmera, els realitzadors i l’equip tècnic que posava la cadena), però no tots són periodistes. Del mateix Jack Paar es diu que no tenia cap més talent que «the gift of gab», el do de la paraula, de la conversa. Els anys vuitanta i noranta del segle passat, dominats per David Letterman i Jay Leno, en van ser un altre exemple. Els seus successors del segle xxi, Stephen Colbert i Jimmy Fallon –a qui s’acusa de ser un pèssim entrevistador–, i els hosts de la resta de cadenes i emissores nord-americanes, incloses les públiques, confirmen una tendència –només qüestionada per alguns exemples, com el de Barbara Walters, Oprah Winfrey, Mike Wallace o Lawrence Spivak– que va introduir el news talk amb el programa Meet the Press (en antena des del 1947), que han conduït Tim Russert i Chuck Todd, entre d’altres. Tots aquests tenen una intensa trajectòria periodística i els seus programes són television talks, normalment desproveïts de les varietats i actuacions que solen acompanyar determinats subgèneres de talk show.

			Precisament Barbara Walters va ser, als anys seixanta, la primera dona a coprotagonitzar un talk show matinal, The Today Show, a l’NBC, amb Hugh Downs. I van ser periodistes com Mike Wallace (Two Sleepy People, a la CBS) els que van traslladar els formats radiofònics matinals a la televisió, al final dels anys quaranta. 

			L’exemple va arribar més tard a les cadenes europees. A banda dels programes històrics del tardofranquisme a Radio Peninsular o RNE, que encara llavors es feien en castellà, com El día al día o Protagonistas nosotros, el primer talk show matinal que es va fer a Catalunya va ser Temps obert (1976-1983), presentat per Enric Frigola i Maria Matilde Almendros a Ràdio 4. Tenia un format condensat, semblant als que s’han fet després, amb l’excepció de la durada, les ambientacions musicals –que encara es basaven en la música clàssica i tradicional– i l’absència de tertúlia, que va introduir Luis del Olmo a les acaballes dels anys vuitanta. 

			L’adaptació del format radiofònic a la televisió encara va trigar més. A Espanya no va arribar fins al cap d’uns anys de la introducció de la programació matinal. El primer intent va ser l’informatiu Buenos días (1986-1990), de TVE, amb José Antonio Martínez Soler, el qual seguien un enfilall de programes, sèries i reposicions que no tenien cap relació l’un amb l’altre. Després la programació es va anar adaptant als gustos del moment, renovant-se constantment per mirar d’esgarrapar dècimes a la competència, fins que l’any 2004 Josep Cuní va establir el format actual amb el contenidor d’Els matins, a TV3; un programa inspirat en la tradició americana i que seguia el format de la ràdio matinal que ja feia prop de vint anys que es desenvolupava. Aquest format va tenir un gran èxit i, a partir de llavors, s’hi van emmirallar la majoria de cadenes espanyoles, amb els líders estatals El programa de Ana Rosa (2005), a Telecinco; Espejo público (2006), a Antena 3, o La mañana de La 1 (2009), a TVE.

			Al final de la segona dècada del segle xxi, a Catalunya l’herència de Cuní continua ben viva en la figura de Lídia Heredia, que ha liderat l’audiència televisiva. A Espanya, Susanna Griso competeix diàriament per mantenir-se al capdavant amb el seu matinal d’Antena 3. En l’apartat radiofònic, l’estrella és Jordi Basté, tot i que encara es recorda l’impuls que Antoni Bassas va donar al format matinal, ja que va aconseguir multiplicar les audiències de l’emissora pública, cosa que la va fer líder indiscutible durant catorze temporades.

			Lídia Heredia

			Quan fas un programa de televisió de tres hores en directe cada dia i, a més, fas una entrevista, estàs tan despullat que se’t veu l’ànima, ni que sigui per insistència. Perquè són moltes hores amb moltes coses imprevistes i has d’entrevistar tal com ets tu. Perquè si et poses en un paper, en un rol, que està molt separat del que tu ets en la vida real, això acabarà petant, s’acaba notant i et fa sentir incòmoda a tu mateixa. Crec que es pot preguntar tot amb un somriure i amb empatia. Amb els entrevistats està bé tenir empatia perquè els fa sentir més còmodes i els fa parlar més. L’objectiu és que parlin, que s’expliquin i que els protagonistes siguin ells.

			La Lídia és una working class hero. Una self-made woman, feta a si mateixa picant pedra, al carrer, a peu d’obra. Llicenciada en Periodisme per la Universitat Autònoma de Barcelona, el seu ascens a la primera divisió de la televisió es va forjar en el dia a dia informatiu, en les rodes de premsa, en els reportatges de societat i fins i tot en el famoseo. De Ràdio Ciutat de Badalona –«on menys passar l’escombra vaig fer de tot»– a la SER; d’Onda Rambla a Canal+ i Telecinco, fins que va arribar a TV3 com a reportera d’En directe (2001-2003). 

			La seva carrera no sembla plena de glamur, tal com al públic o a alguns dels mateixos estudiants de Periodisme i Comunicació els agrada imaginar els que, dia a dia, presenten un espai televisiu. Quan li van oferir la primera oportunitat seriosa de sortir en un informatiu diari a TV3, amb el naixement del canal de notícies 3/24 (2003-2004), no va deixar d’arromangar-se. Vam coincidir amb la granota d’anar a la feina en el pitjor horari laboral que cap directiu de la comunicació s’hagi pogut inventar mai: de la una de la matinada a les nou del matí. Com a editor del matinal de cap de setmana vaig aprendre un munt de coses al seu costat, i al costat de tot l’equip amb què fèiem aquell informatiu. Quan l’entrevisten, recorda com vam donar la notícia de la mort de Vázquez Montalbán, de matinada, o la dels enfrontaments entre les forces d’assalt russes i els terroristes en la presa d’ostatges a Beslan, a Ossètia del Nord, que vam retransmetre en directe el setembre del 2004. Ella des del plató i jo des del control de realització del canal.

			Defensora aferrissada de la base i de treballar-se el currículum, d’anar llaurant l’ofici, de tenir actitud i passió per la feina, més enllà dels molts coneixements, Lídia Heredia no oblida els orígens. La seva versatilitat li va donar l’oportunitat de dirigir i conduir el debat ciutadà Banda ampla (2009-2012), en què els seus dots comunicatius i la capacitat d’aguantar davant la càmera durant les dues hores de programa –com ja havia demostrat durant diverses temporades al costat de Josep Cuní a Els matins– la van acabar de consolidar com un dels valors imprescindibles i més segurs de la televisió pública. És per tot això que no va estranyar ningú que acabés conduint el matinal a partir del 2014, en substitució d’Ariadna Oltra.

			Mentre avancem pel llarg passadís dels camerinos i vestidors de Sant Joan Despí, un cop acabat el matinal, em pregunta:

			–Estàs segur que vols que surti jo en aquest llibre?

			–Sí, vull que em parlis de la declaracionitis.

			«Estem tots atrapats en la dinàmica de treure titulars i això per a l’entrevista no és bo. És bo que de l’entrevista surti un titular, però no és bo enfocar-la només perquè surti un titular. Després el titular ja veus que està naixent, i veus una resposta i dius: “Ai, ai, ai, que ara em dirà..., ara anem per aquí...”, i aleshores és qüestió d’acabar d’atrapar el titular i que acabi de sortir de la manera més clara. Però aquesta dinàmica que l’entrevista ha de donar un titular, quan de titulars importants de veritat, de veritat, al final del dia –no només de les entrevistes, sinó de tota la feina periodística que fem–, allò que siguin nous, que siguin importants, que tinguin incidència de veritat, que puguin arribar a canviar alguna cosa, jo crec que hi ha molts dies que no n’hi ha ni un que compleixi cap d’aquests requisits. Per tant, crec que estan bastant sobrevalorats, els titulars que puguin sortir d’aquestes entrevistes diàries que fem. Perquè, a més a més, sovint donem categoria de titular al fet que un entrevistat parli de coses que, de vegades, no tenen res a veure amb ell. Per exemple, quan preguntem per l’opinió de Pedro Sánchez sobre unes paraules o un moviment que ha fet una altra persona i això es converteix en notícia. Aleshores entrem en la guerra de les declaracionitis, que és una cosa completament diferent. Jo m’he posat una norma quan em preparo les entrevistes, que és no demanar-los que opinin sobre els altres. A menys que el que hagin dit els altres els afectin directament, és clar. Si ve Pedro Sánchez, li demanarem sobre els acords entre Izquierda Unida i Podem, és clar. Però, en general, les preguntes del tipus “vostè què en pensa, de...?” jo normalment les elimino del guió final, perquè ens és igual el que pensi. Ja que tens l’oportunitat d’entrevistar algú, has de preguntar el que pot fer, no el que opina dels altres. Has d’intentar anar al moll de l’os, és sobre el que ha de respondre, per això l’hem convidat, no perquè es dediqui a opinar. I en el cas dels polítics, ja se n’ocupen ells, si volen dir alguna cosa o cagar-se en algú, de fer-s’ho venir bé per dir-ho. Però jo no els ho posaré amb safata, perquè penso que han de respondre sobre les coses en què ells tenen responsabilitat i tenen capacitat de maniobra, no perquè opinin sobre altres temes.»

			Alguna vegada li han preguntat si li agradaria fer classes. No ho descarta. Ja ha impartit conferències a les facultats de Periodisme del país. La claredat a l’hora d’exposar idees sobre comunicació la fa molt propera als alumnes, els quals sempre encoratja a continuar la carrera. Fer tots els papers de l’auca en el món de la informació televisiva (s’ha encarregat fins i tot de gestionar drets per a Canal+) li ha permès conèixer en profunditat el mitjà i quin potencial té. Sovint, la precipitació de l’horari, la manca de temps per a preparar un matinal que arrenca a quarts de sis del matí, no permet dedicar prou recursos als detalls que fan que el programa sigui un espectacle televisiu. Malgrat tot, no es conforma que les entrevistes matinals siguin espartanes, sense elements que les facin atractives més enllà de les declaracions que puguin fer els actors socials d’actualitat. Com en els talk shows clàssics, li agrada que passin coses.

			«En una entrevista de mitja hora, a mi m’agrada trobar un element televisiu que ens jugui a favor. Això, a l’entrevistat a vegades el tensa, però a vegades el relaxa. Mirar de donar una mica de joc audiovisual, una cosa que no pot fer la premsa o que la ràdio pot fer, però menys. Donar valor als recursos que et dóna ser un mitjà audiovisual, que són únics. A mi m’agradaria fer-ho molt més. En una entrevista diària de mitja hora és difícil, però forma part de l’essència televisiva, que passin coses. A mi m’agrada que passin coses durant l’entrevista. No només què et respon el convidat, sinó com et respon, com passa, com reacciona. Si parles d’un tema i vas a un altre “per tall”, què passa? Parlaves d’una cosa i vas a una altra, fas una pregunta molt directa. Veure la reacció de la cara d’aquella persona també et dóna informació sobre la resposta. El que té de maco la tele és que les respostes no només són de text, també depèn de si la persona dubta, fa el ronsa... Tot això dóna informació que també està bé que l’espectador conegui.»

			En aquest sentit, li agrada recordar una de les entrevistes que més l’han impactat: la que va fer a l’arquebisbe emèrit de l’Església anglicana de Ciutat del Cap, Desmond Tutu, el juny del 2014, quan el Govern li va atorgar el 26è. Premi Internacional Catalunya. «Pare Tutu, què vol dir ubuntu?» o «Déu no se n’acaba de sortir, pare Tutu?», van ser algunes de les preguntes que li va formular. Les respostes serenes i les riallades del bisbe, que va reconèixer que de vegades s’enfadava, van fer de l’entrevista un moment televisiu vívid, decorat amb un final seductor del Premi Nobel de la Pau dedicat a l’entrevistadora.

			Lídia Heredia: Vostè va dir que es retirava de la vida pública i que es passaria els dies veient partits de criquet a la televisió i bevent roibos amb la seva dona. Quantes vegades ha engegat la tele o ha posat a bullir l’aigua? (Amb un somriure, Tutu es posa les mans a les cara com a gest de passar vergonya i respon.)

			Desmond Tutu: La meva dona m’ha dit que pari, que ja sóc massa gran. Li vaig prometre que aquest any seria l’últim i que ja no acceptaria més invitacions.

			Lídia Heredia: Doncs hem tingut sort...!

			Desmond Tutu: Vosaltres no ho sé. Jo sí que he tingut sort, perquè he pogut venir aquí, m’han donat un guardó, he rebut una hospitalitat meravellosa i he conegut gent maquíssima com tu. I tindré l’oportunitat de guardar records magnífics, i quan arribi a casa pensaré en tu i diré: «Ai, aquella noia!» (... i fa una gran riallada.)

			«En el cas de la televisió, una entrevista la fa bona que tingui un punt d’imprevisible i de connexió de l’entrevistat amb l’entrevistador, que no vol dir sentir compassió, ni ser menys exigent, ni fer-ho fàcil. Vull dir que allò és un moment únic, que no passarà mai més. Quan va venir Desmond Tutu, vaig pensar: “Només tens vint minuts amb aquest home i als espectadors els has d’intentar fer una filigrana de vint minuts, perquè és una personalitat amb molt d’interès pel que és, pel que ha viscut, pel que representa.” Has de fer una feina d’orfebreria de vint minuts en directe amb una persona que la coneixes quan seu allà, un minut abans de començar –i cal trencar una mica el gel, d’alguna manera–, i que ja no tornaràs a veure mai més. El que m’atreu és fer aflorar aquest moment únic i de directe en què tot pot passar. Tens Desmond Tutu allà i no saps per on et sortirà, si estarà de bon humor, si voldrà parlar de tot, i t’enfrontes al repte d’intentar conduir-lo per un camí que tingui lògica i s’entengui, i que tot això lligui. És com una maionesa, i tinc vint minuts perquè això lligui, que no es talli i que tingui el punt just d’oli i de sal. I de vegades depèn d’imponderables, de l’estat d’ànim de tothom. S’agraeix que la gent vingui disposada a parlar i a ser sincera. Això val per a tothom. La gent que ve a parlar per boca d’altri, ja siguin representants o polítics, fa sempre l’entrevista més pobra. S’agraeix que la persona entrevistada se senti lliure per parlar, que no estigui preocupada de si el que diu farà enfadar els seus, els altres o els de més enllà, sinó que es deixi anar.»

			A l’altre extrem hi ha l’entrevista que va fer juntament amb Carles Prats al president Artur Mas, el desembre del 2013. Normalment les entrevistes als presidents les feia la periodista Mònica Terribas, però en aquella ocasió TV3 va optar per un format diferent amb dos entrevistadors. Fins i tot s’havia especulat amb la possibilitat que n’hi hagués més. Va ser molt criticada per excessivament dura per l’entorn independentista, i per excessivament submisa per l’unionisme. Per haver preguntat massa pel procés i per haver preguntat massa per coses que no hi tenien a veure.

			«Era una entrevista molt senzilla. N’he repassat el guió moltes vegades i no era gens agressiva. Crec que una entrevista amb el president del teu país ha de ser una mica tensa, s’hi han de preguntar coses. En general, els polítics han de retre comptes sempre, tant els del govern com els de l’oposició. Els periodistes a vegades ens relaxem una mica i oblidem que són servidors públics, que els hem triat, els paguem entre tots i cal fer una mica com els anglosaxons, de check and balance: “Què va dir vostè que faria i què ha fet? I, si no ho ha fet, com ho pensa arreglar?” A vegades ho perdem una mica de vista. I com que ells entren en la dinàmica de no respondre les preguntes, t’acabes rendint. El resultat és que el ciutadà es queda amb una resposta molt vaga i que al cap de dos dies es pot veure contradita. No tinc res en contra de les entrevistes agressives. Quan et poses a entrevistar és tan personal..., cadascú ho ha d’exercir com se senti més segur. Si et sents més segur així, és legítim. No sé quin resultat n’obtindràs. L’únic dubte és si l’agressivitat excessiva traurà el millor o el màxim de l’entrevistat. Aquesta és la pregunta que cal respondre. Jo estic segura que no, però això no vol dir que hagis de deixar de preguntar res.»

			En l’era del procés independentista, als comunicadors catalans se’ls ha analitzat amb lupa i ella no n’ha estat l’excepció. Heredia ha bregat amb tota mena d’interlocutors d’un moment polític molt complex, sovint amb clarobscurs indesxifrables, fins i tot per als mateixos protagonistes. Quan va entrevistar Raül Romeva, llavors candidat de Junts pel Sí, la crítica del diari Ara, Mònica Planas, va fer un esbós del seu estil periodístic que pot servir de guia per a futurs entrevistadors:

			«Heredia va passar a disparar preguntes amb un gran sentit pràctic. Preguntes molt curtes i molt concretes, intentant posar en relleu els aspectes que grinyolen o que no s’acaben de veure clars. Lídia Heredia tenia, en cada qüestió, la voluntat de posar en evidència aspectes abstractes que han quedat com a tòpics del procés independentista, que s’han normalitzat en l’ideari i el llenguatge dels espectadors però que al final desconeixem com s’aplicaran en la realitat més immediata. [...] Un cop dibuixat el panorama a base de preguntes concretes i d’explicacions molt acurades (Romeva va estar a l’altura del qüestionari), Heredia va passar a preguntar per com afectaria tot plegat el ciutadà. Heredia es va moure sempre en exemples socials i fiscals i va saber fugir de la retòrica més abstracta de l’independentisme, que sovint insufla l’esperit d’expectatives però concreta poc.»

			Heredia matisa:

			«En general, tinc tendència a enrotllar-me. Però per a les entrevistes és millor fer preguntes curtes. Estem obligats a concretar. No podem criticar que les respostes no siguin concretes si no concretem les preguntes. En la preparació, si tens una pregunta clara, cal tenir-la escrita o al cap, perquè la gent ha de saber què li estàs preguntant. Si després no volen contestar o volen fugir d’estudi, ho faran igualment. Les preguntes curtes i concretes faciliten l’entrevista, i les que són massa generals fan que responguin generalitats. Tot i que aquestes últimes a vegades són imprescindibles, el millor és combinar tots dos tipus, però les preguntes curtes s’agraeixen. A vegades es pot convertir en una conversa. Però és un error plantejar l’entrevista com un combat, a veure qui guanya. Guanyarà l’entrevistador o guanyarà l’entrevistat? Jo no en sé, d’entrada. A mi no em surt, no és el meu estil, i crec que no és bo per a l’entrevista. Potser és un gran espectacle televisiu, en què la notícia no és el que t’han dit, sinó que diguin: “Quina entrevista més tensa!” O que l’han vist perquè hi ha hagut picabaralla. Però això ja no és una entrevista. És veritat que estem tan pressionats perquè tot sigui tan intens i tan picat, perquè no decaigui l’interès, que sembla que tot t’empeny en aquesta direcció. El repte és que, sense que sigui un combat i sense que el gènere sigui d’entrevistat contra entrevistador, l’entrevista sigui igualment interessant, que s’aguanti i es pugui veure. Aquest és el punt d’equilibri. Això no vol dir ni ser indulgent ni deixar de preguntar el que s’ha de preguntar, ni deixar de repreguntar. Però no es tracta de debatre, sinó de subratllar contradiccions, explicar el que no estan explicant. No és un combat a veure qui guanya. No és el meu estil i crec que no fa cap favor al gènere.»

			En la mateixa línia del que va dir al principi dels anys setanta la periodista Oriana Fallaci, Heredia considera excessiva la responsabilitat que sovint es dóna als periodistes, que l’única missió que tenen és fer preguntes. A la italiana, l’ambaixador del Pakistan a Roma li va exigir que digués que s’havia inventat l’entrevista a Ali Bhutto que acabava de publicar. Li demanava especialment que es retractés de la transcripció de les paraules que el president pakistanès havia dit sobre Indira Gandhi, primera ministra índia, amb qui aquells dies havia de signar l’acord de Simla del 1972, tractat de pau pel conflicte secular del Caixmir. «La vida de sis-cents milions de persones depenen de vostè, està en les seves mans», va dir l’ambaixador pakistanès. «Les meves mans són massa petites per a contenir sis-cents milions de persones», va contestar Fallaci. Heredia, malgrat que una de les seves cançons preferides és la de Heroes, de David Bowie, recorda que la televisió és entreteniment, que el periodisme és un ofici i que la responsabilitat no rau en les preguntes, sinó en qui les respon. Quan parlem del programa de debat Banda ampla, pel qual van passar representants socials de tota mena, fa una reflexió que serveix per a qualsevol tipus d’entrevista, també per a Els matins: 

			«Hi ha molt d’ofici. A còpia de parlar amb gent, acabes desenvolupant un sisè sentit per a saber si l’entrevistat té ganes de parlar o no, si està nerviós o no. El que no els podem demanar és que s’expliquin bé, que siguin profunds, que no facin titulars de cent quaranta caràcters i tallar-los al cap de trenta segons. Sóc partidària de deixar parlar, a menys que s’estiguin descontrolant. Quan trobes gent que té temptacions de salvar el món, la pàtria o el planeta Terra, llavors has de recordar que només fas un programa de televisió, que només fas una entrevista dins d’un programa de televisió i que demà en faràs una altra. I no és per llevar-te responsabilitat, però sí per treure’t una mica el neguit, que el món no està a les teves mans. Tu tens una persona davant, n’has d’intentar treure el millor i, per a això, ho has de fer tan bé com puguis. Té molt més mèrit el cirurgià que opera a la Vall d’Hebron.»

			Susanna Griso

			L’entrevista és una qüestió molt personal. Has de trobar la teva manera de comunicar i expressar-te, i de preguntar. Dues persones no faran mai la mateixa entrevista; et projectes molt en una entrevista. S’hi evidencia la teva manera d’abordar la vida, de parlar amb la gent, la importància que et dónes respecte de l’entrevistat. L’entrevista és una relació d’igual a igual. Crec en la igualtat a l’hora de fer l’entrevista i, sobretot, que l’important no és mai la meva pregunta sinó la seva resposta. I quan una entrevista surt millor és quan l’entrevistat llueix, no quan ho faig jo.

			A moltes persones no els agrada que els entrevistin i els periodistes no en són una excepció. Trien molt bé les intervencions públiques que fan i només concedeixen entrevistes en situacions que els poden beneficiar perquè no poden atendre l’allau de peticions que reben cada dia. Tots els entrevistats que apareixen en aquest llibre s’han mostrat disposats des d’un primer moment a participar-hi, especialment pel vessant educatiu que pugui contenir aquest text. Però el cas de Susanna Griso és una mica especial. Viu a Madrid, és l’estrella matinal d’una televisió estatal europea de gran abast i es troba en el zenit de la seva carrera. Competeix durament pel lideratge amb la seva rival de Telecinco, Ana Rosa Quintana, i a més de presentar Espejo público des del primer dia, el desembre del 2006, ha fet també –per si no tingués prou feina– el programa d’entrevistes Dos días y una noche (2016) per a Antena 3. Si quedar amb els comunicadors que viuen a la mateixa ciutat que tu ja resulta complicat, la cita amb Susanna Griso encara ho va ser més, i es va anar endarrerint. Vam estar a punt de trobar-nos en dues o tres ocasions. La promesa era que ens hi estaríem només una hora, però, tot i així, una hora de periodista és molt cara. I la de periodista estrella encara més. I encara ho és més si competeixes a Madrid, on, malgrat que els costos televisius són similars als de Barcelona, es guanyen molts més diners i les inversions són proporcionals als guanys, gràcies a un volum publicitari més gran. 

			Potser és per això que Susanna Griso és de les poques comunicadores catalanes que té representant. Júlia Otero, Risto Mejide, Albert Om i d’altres treballen amb les seves pròpies productores privades i, per tant, tenen personal al servei de l’empresa que, a banda de fer altres tasques, els gestionen l’agenda. És per mitjà d’aquest personal que t’hi poses en contacte. El cas de Griso és diferent. Les converses per a fer l’entrevista es van fer per mitjà del seu representant, Francesc Parellada, que també ho és d’altres presentadors i artistes famosos a la televisió espanyola. Tenir representant marca unes diferències en el món de la comunicació, estableix un estatus que no oblida la col·laboració amb estudiants o amb ONG, la participació en actes benèfics, i que combina com pot la vida familiar amb la presència ocasional a la catifa vermella de festes del periodisme, de la televisió i del cinema, i en presentacions i recepcions oficials. El seu representant va posar totes les facilitats possibles per a la nostra trobada. Em va prometre que la faríem abans d’acabar l’any. I ho va complir. El 30 de desembre, en un hotel modern i fred de l’Eixample.

			Quan entra a la cafeteria no la sento ni la veig arribar fins que la tinc a tocar. Dos tes solitaris, davant per davant.

			A mitjan anys noranta, quan vam coincidir a la redacció de Televisió de Catalunya, ella ja tenia totes les potencialitats d’una estrella. Només faltava que algú confiés en les seves virtuts. El periodista Ramon Pellicer ho havia fet, ja que li havia encarregat una part de les entrevistes que feien a l’informatiu del vespre de Catalunya Ràdio al final dels anys vuitanta. S’acabava de llicenciar en Periodisme a la Universitat Autònoma de Barcelona i amb prou feines tenia vint anys. 

			«A Ràdio Sant Cugat al matí feia una tertúlia política, però també posava música i assistia als plens municipals. Després a Catalunya Ràdio treballava més com a productora, fotocopiadora i com a chica para todo en horari de nit. Després vaig estar a la secció d’economia i també feia un apartat en l’entrevista de l’informatiu del vespre, que presentava Ramon Pellicer. Ell feia la part d’actualitat, de titulars, i després hi havia una part que era com més surrealista, més personal, que en dèiem “El sisè sentit”. Quan feia aquesta secció, mentre revisava la documentació del personatge, tenia la sensació que sempre se li feien les mateixes preguntes. I un dia vaig dir: “Trenquem una mica el joc, fem preguntes diferents.” I la manera d’aconseguir-ho era trobar la gent de l’entorn de l’entrevistat i demanar-los coses, sempre amb una certa complicitat. Parlaves amb la secretària, amb els amics, amb la dona, i l’èxit era que els entrevistats et diguessin: “Com ho saps, això?” Moltes vegades eren ximpleries, anècdotes, però sorprenies l’entrevistat, que pensava: “Si sap que vaig a jugar a tennis cada dissabte i que després em menjo una truita de patates, que és una bajanada, què més deu saber?”, i això els generava com una certa inquietud i la sensació que tu començaves a dominar una mica el terreny. I vaig aplicar aquest sistema al Tres senyores i un senyor. Els vaig explicar com ho feia i els vaig dir: “A mi em funciona molt bé i, a més, ho faig jo, perquè aquesta part de documentació m’agrada molt fer-la a mi.»

			A la televisió de seguida s’hi van fixar. M’explica que, mentre feia el programa esportiu d’entrevistes Fora de joc (1993), Pellicer la va animar a anar a un càsting molt reduït per a fer un programa nou d’entrevistes. Allà va coincidir amb Gemma Nierga i Fina Brunet, i van fer Tres senyores i un senyor (1993-1995). Un format que avui dia cap directiu de televisió no s’atreviria a fer, perquè ara seria políticament incorrecte, però que a Griso li va servir per a aprofundir en el gènere. D’aquí va passar al Telenotícies nit i al de cap de setmana. Malgrat tot, el seu periple pels mitjans públics catalans va ser efímer, perquè, en una de les tantes remodelacions dels serveis informatius, i amb els canvis de cares, algú de direcció va opinar que no hi encaixava i la van fer tornar a Catalunya Ràdio. Era l’any 1996 i Aznar acabava de guanyar les eleccions. Al cap de pocs mesos, van oferir ocupar el mateix càrrec a Sant Cugat a qui fins llavors havia estat cap d’informatius de TV3, i un cop allà va cridar Griso perquè presentés l’Informatiu migdia amb Queco Novell. Que la reclamessin a Madrid només era una qüestió de temps –de poc temps. Ernesto Sáenz de Buruaga la va voler fitxar per al Telediario, de TVE, i va negociar amb ella. Però finalment el 1998 Antena 3 va contractar Buruaga i, un cop allà, se la va endur perquè presentés les notícies amb Matías Prats. Durant pràcticament vuit anys van ser parella a l’informatiu, fins que la cadena va decidir que fos la seva anchorwoman i li va confiar el talk show matinal. En aquest espai ha fet milers d’entrevistes, i de tota mena.

